‘Onwaarskynlik’ dat SA vanjaar teiken vir kudde-immuniteit haal(Foto: Justin Tallis/AFP) Dit is “onwaarskynlik” dat Suid-Afrika vanjaar nog sy teiken vir kudde-immuniteit gaan behaal en die land behoort sy verwagtings rondom die inentings aan te pas, het een van die land se voorste entstofkundiges vandeesweek gewaarsku. ŉ Meer oordraagbare variant van die nuwe koronavirus wat laat verlede jaar in Suid-Afrika geïdentifiseer is, het die tweede vlaag infeksies aangevuur en die aanvang van die inentingsprogram verlede maand vertraag. Navorsing het gewys die variant is meer bestand teen die meeste bestaande entstowwe. Prof. Shabir Madhi, hoofnavorser van die Oxford/AstraZeneca-entstofproef in Suid-Afrika, sê die plaaslike variant en ŉ derde vlaag infeksies wat later vanjaar verwag word, gaan waarskynlik inentingsplanne pootjie. “Ons moet ons begrip van wat ons werklik met Covid-19-entstowwe kan bereik, aanpas,” het Madhi in ŉ aanlyn paneelbespreking gesê. “Die idee om kudde-immuniteit te bereik – minstens met die eerste geslag Covid-19-entstof – is uiters skraal.” Die regering hoop om 67% van die bevolking – nagenoeg 40 miljoen mense – teen die einde van die jaar in te ent om kudde-immuniteit te bereik. Inentings het verlede maand met die Johnson & Johnson-entstof (J&J) in Suid-Afrika begin. Die program is vlugtig vertraag nadat navorsing gewys het die AstraZeneca-entstof, die eerste dosisse wat in die land aangekom het, bied net beperkte beskerming teen matige en ligte voorvalle van die nuwe variant. Beduidende hoeveelhede entstof word eers teen April en Mei verwag. Infeksies gaan na verwagting in Junie, of selfs vroeër, weer begin toeneem as die beperking op groot sosiale byeenkomste tydens die Paasvakansie opgehef word. Suid-Afrika het tot dusver 11 miljoen dosisse van die entstof verseker en nog 20 miljoen dosisse van ŉ entstof wat deur Pfizer ontwikkel is. Nog 12 miljoen dosisse word van die Wêreldgesondheidsorganisasie (WGO) se Covax-program verwag, asook ŉ onbepaalde aantal dosisse van die Afrika-Unie. Die pandemie het Suid-Afrika die swaarste van alle lande op die vasteland getref en teen Maandagaand is meer as 50 000 sterftes weens die virus reeds bevestig. Pres. Cyril Ramaphosa het Sondag gesê die aanvang van die entstofprogram het “uiters goed” begin en dat daaglikse infeksies tot so ŉ mate afgeneem het dat byna alle beperkings op mense se bewegings opgehef is.